Femke Bol

| Mitalit | Mitalit | Mitalit |  |
| --- | --- | --- | --- |
|  Femke Bol 2022 |  Femke Bol 2022 |  Femke Bol 2022 |  |
Maa:   Alankomaat
Naisten yleisurheilu
|  Olympialaiset  |  Olympialaiset  |  Olympialaiset  |  |
|  Kultaa | Pariisi 2024 | 4 × 400 m sekaviesti |  |
|  Hopeaa | Pariisi 2024 | 4 × 400 m |  |
|  Pronssia | Tokio 2020 | 400 m aj |  |
|  Pronssia | Pariisi 2024 | 400 m aj |  |
| MM-kilpailut  | MM-kilpailut  | MM-kilpailut  |  |
|  Kultaa | Budapest 2023 | 400 m aj |  |
|  Kultaa | Budapest 2023 | 4 × 400 m |  |
|  Hopeaa | Eugene 2022 | 400 m aj |  |
|  Hopeaa | Eugene 2022 | 4 × 400 m sekaviesti |  |
| Sisäratojen MM-kilpailut  | Sisäratojen MM-kilpailut  | Sisäratojen MM-kilpailut  |  |
|  Kultaa | Glasgow 2024 | 400 metriä |  |
|  Kultaa | Glasgow 2024 | 4 × 400 m |  |
|  Hopeaa | Belgrad 2022 | 400 metriä |  |
|  Hopeaa | Belgrad 2022 | 4 × 400 m |  |
| EM-kilpailut  | EM-kilpailut  | EM-kilpailut  |  |
|  Kultaa | München 2022 | 400 metriä |  |
|  Kultaa | München 2022 | 400 m aj |  |
|  Kultaa | München 2022 | 4 × 400 m |  |
|  Kultaa | Rooma 2024 | 400 m aj |  |
|  Kultaa | Rooma 2024 | 4 × 400 m |  |
|  Pronssia | Rooma 2024 | 4 × 400 m sekaviesti |  |
| Sisäratojen EM-kilpailut  | Sisäratojen EM-kilpailut  | Sisäratojen EM-kilpailut  |  |
|  Kultaa | Toruń 2021 | 400 metriä |  |
|  Kultaa | Toruń 2021 | 4 × 400 m |  |
|  Kultaa | Istanbul 2023 | 400 metriä |  |
|  Kultaa | Istanbul 2023 | 4 × 400 m |  |
|  Kultaa | Apeldoorn 2025 | 4 × 400 m sekaviesti |  |
Femke Bol (s. 23. helmikuuta 2000) on alankomaalainen pikajuoksija ja 400 metrin aitajuoksija. Hän on olympiavoittaja, kaksinkertainen maailmanmestari sekä sisä- että ulkoradoilta, ja viisinkertainen ulkoratojen ja nelinkertainen sisäratojen Euroopan-mestari.
Bol karsiutui 400 metrin alkuerissä Euroopan nuorten olympiafestivaaleilla Tbilisissä 2015 ja välierissä alle 20-vuotiaiden EM-kilpailuissa Grossetossa 2017. Hän voitti alle 20-vuotiaiden Euroopan-mestaruuden 400 metrin aitajuoksussa Boråsissa 2019 ajalla 56,25. Dohan MM-kilpailuissa hän karsiutui 400 metrin aitajuoksun välierissä ja kuului seitsemänneksi sijoittuneeseen Alankomaiden joukkueeseen 4 × 400 metrin viestissä.
Bol paransi heinäkuussa 2020 Arnhemissa kahdesti 400 metrin aitajuoksun Alankomaiden ennätystä: 4. heinäkuuta hän juoksi ajan 54,47 ja 18. heinäkuuta 53,79. Seuraavana talvena hän rikkoi viisi kertaa maansa sisärataennätyksen 400 metrillä päätyen Toruńin sisäratojen EM-kilpailujen finaalissa kultaa tuoneeseen aikaan 50,63. Hän voitti samoissa kisoissa Euroopan-mestaruuden myös 4 × 400 metrin viestissä. Kesällä 2021 hän paransi Alankomaiden ennätystä 400 metrin juoksussa kahdesti (50,56 ja 50,37) ja 400 metrin aitajuoksussa neljästi (53,44, 53,33, 52,37 ja 52,03).
Tokion olympialaisissa vuonna 2021 Bol sijoittui 400 metrin aitajuoksussa kolmanneksi Euroopan-ennätysajalla 52,03. Lisäksi hän juoksi Alankomaiden neljänneksi sijoittuneessa 4 × 400 metrin sekaviestijoukkueessa ja kuudenneksi sijoittuneessa naisten 4 × 400 metrin viestijoukkueessa.
Bol paransi Alankomaiden 400 metrin sisärataennätyksen aikaan 50,30 helmikuussa 2022. Saman talven Belgradin MM-hallikilpailuissa hän saavutti hopeaa sekä 400 metrillä ajalla 50,57 että 4 × 400 metrin viestissä. Eugenen MM-kilpailuissa 2022 hän saavutti hopeaa sekajoukkueiden 4 × 400 metrin viestissä, jossa hän juoksi ankkuriosuuden. Hän saavutti hopeaa myös 400 metrin aitajuoksussa ajalla 52,27. Saman vuoden Münchenin EM-kilpailuissa hän voitti kultaa 400 metrillä Alankomaiden ennätysajalla 49,44, 400 metrin aitajuoksussa ajalla 52,67 sekä 4 × 400 metrin viestissä, jossa hän juoksi ankkuriosuuden.
19. helmikuuta 2023 Bol juoksi 400 metrin sisäratojen maailmanennätyksen 49,26. Hän rikkoi Jarmila Kratochvílován lähes 41 vuotta vanhan ennätyksen 33 sekunnin sadasosalla.
Istanbulin sisäratojen EM-kilpailuissa 2023 Bol voitti kultaa 400 metrillä ajalla 49,85 ja 4 × 400 metrin viestissä. Heinäkuussa 2023 hän paransi 400 metrin aitajuoksun Euroopan ennätystään aikaan 51,45. Budapestin MM-kilpailujen 2023 4 × 400 metrin sekaviestissä hän kaatui johtopaikalta ankkuriosuuden viimeisillä metreillä. Kapulan putoamisen myötä Alankomaat hylättiin. 400 metrin aitajuoksussa hän voitti maailmanmestaruuden ajalla 51,70. Naisten 4 × 400 metrin viestissä hän nosti Alankomaat kovalla loppukirillä MM-kultaan uudella Alankomaiden ennätysajalla 3.20,72.
18. helmikuuta 2024 Bol paransi 400 metrin sisäratojen maailmanennätystään kahdella sadasosalla tulokseen 49,24.  Kaksi viikkoa myöhemmin hän voitti sisäratojen maailmanmestaruuden 400 metrillä maailmanennätysajalla 49,17 ja 4 × 400 metrin viestissä. Toukokuussa hän saavutti IAAF World Relays -kilpailuissa pronssia 4 × 400 metrin sekaviestissä. Kesäkuisissa Rooman EM-kilpailuissa hän voitti Euroopan-mestaruuden 400 metrin aitajuoksussa ajalla 52,49 ja 4 × 400 metrin viestissä sekä saavutti pronssia 4 × 400 metrin sekaviestissä. 14. heinäkuuta 2024 hän paransi 400 metrin aitajuoksun Euroopan-ennätystään aikaan 50,95.
Bol saavutti Pariisin olympialaisissa 2024 pronssia 400 metrin aitajuoksussa ajalla 52,15. Hän juoksi ankkuriosuuden sekä Alankomaiden voittaessa kultaa 4 × 400 metrin sekaviestissä Euroopan-ennätysajalla 3.07,43 että saadessa hopeaa 4 × 400 metrin viestissä Alankomaiden-ennätysajalla 3.19,50.